b'\n_START_ARTICLE_\nLaskutusohjelma\n_START_PARAGRAPH_\nLaskutusohjelmat ovat valmisohjelmia, jotka on tehty helpottamaan yritt\xc3\xa4jien, yritysten ja j\xc3\xa4rjest\xc3\xb6jen laskutusta. Joissakin tapauksissa laskutusohjelmat toimivat my\xc3\xb6s apuna yrityksen kirjanpidossa. Laskutusohjelman k\xc3\xa4ytt\xc3\xa4minen k\xc3\xa4sin kirjoitettujen tai yksitt\xc3\xa4isell\xc3\xa4 laskupohjalla tehtyjen laskujen sijasta on helpompaa ja nopeampaa, koska laskurivien loppusummat ja verot lasketaan koneellisesti laskutusohjelmassa. Laskutusohjelmat mahdollistavat my\xc3\xb6s laskujen tallentamisen s\xc3\xa4hk\xc3\xb6isesti my\xc3\xb6hemp\xc3\xa4\xc3\xa4 k\xc3\xa4ytt\xc3\xb6\xc3\xa4 ja raporttien tulostusta varten._NEWLINE_Nykyaikaiset laskutusohjelmat my\xc3\xb6s mahdollistavat laskujen l\xc3\xa4hett\xc3\xa4misen suoraan ohjelman kautta esimerkiksi s\xc3\xa4hk\xc3\xb6postitse tai jopa kirjeen\xc3\xa4 postituspalvelun kautta. My\xc3\xb6s suomalainen verkkolasku on nyky\xc3\xa4\xc3\xa4n yleinen yritysten k\xc3\xa4ytt\xc3\xa4m\xc3\xa4 laskutustapa, joka niin ik\xc3\xa4\xc3\xa4n l\xc3\xa4hetet\xc3\xa4\xc3\xa4n suoraan laskutusohjelman kautta.'